BKO in die nuus – Bo-Karoo Opleiding
Bo-Karoo Opleiding in Orania bied nou ook 'n kursus in plaasbestuur – 27 Augustus 2021
Bo-Karoo Opleiding (BKO), 'n opleidingsinstansie in Orania, sal eersdaags met opleiding in landbou begin. Dié driejaarkwalifikasie fokus op aspekte soos finansiële, data-, onderhoud- en plaasbestuur en bestaan uit 'n teoretiese sowel as 'n praktiese komponent, waartydens studente die geleentheid ontvang om dit wat hulle in die klas geleer het, ook in praktyk toe te pas.
Dit volg na 'n suksesvolle evaluasie van die Quality Council for Trades & Occupations (QCTO) waartydens BKO se gereedheid geevalueer is om 'n Nasionale Sertifikaat (N4 tot N6) in Plaasbestuur aan te bied. BKO se rektor, Pieter Bischoff sê die feit dat dié opleidingsinstelling deel van die Solidariteit Beweging vorm, bied die ideale geleentheid om kennis by die ander instellings te tap. Die Suider-Afrika Agri Inisiatief (SAAI) het 'n geruime tyd gelede 'n behoefte uitgespreek om in landbou-opleiding betrokke te raak. Verder het die AfriForuminisiatief Boer tot Bord reeds 'n toetsboord in Orania opgerig. Pieter sê ook dat daar kennis oor plaasveiligheid by AfriForum se strukture verkry kan word en oor arbeidsreg by die vakbond Solidariteit.
Pieter wys daarop dat baie ander landboukolleges nie meer presteer soos voorheen nie en dat BKO al 'n geruime tyd na die moontlike uitbreiding van hulle kursusse kyk. Orania is ook perfek geposisioneer met die drie hooflyne van landbou – akkerbou, saaiboerdery en veeteelt – wat op sy voorstoep beoefen word. Verder is Orania se ligging ook van so 'n aard dat studente van regoor die land na BKO gelok sal word. Die geakkrediteerde gedeelte van die kursus sal op plaasbestuur fokus, maar daar is ook 'n ongeakkrediteerde gedeelte waar ekstra waarde tot die kursus gevoeg word. BKO bied reeds vakke, soos sweiswerk en elektries, aan wat van waarde kan wees vir iemand wat van voorneme is om op 'n plaas te werk. Studente sal byvoorbeeld blootgestel word aan basiese bou- en rekenaarvaardighede, die span van grensdrade en die diens van boorgate.
BKO is opgewonde om aan jong mans en dames die geleentheid te bied om hulself eersdaags in die landboubedryf te kom bekwaam.